CELEX: 62020TN0485
Language: sl
Date: 2020-08-05 00:00:00
Title: Zadeva T-485/20: Tožba, vložena 5. avgusta 2020 – Junqueras i Vies/Parlament

14.9.2020   
            
            
               SL
            
            
               Uradni list Evropske unije
            
            
               C 304/25
            
         
      Tožba, vložena 5. avgusta 2020 – Junqueras i Vies/Parlament
      (Zadeva T-485/20)
      (2020/C 304/30)
      Jezik postopka: španščina
      
         Stranki
      
      
         Tožeča stranka: Oriol Junqueras i Vies (Sant Joan de Vilatorrada, Španija) (zastopnik: A. Van den Eynde Adroer, odvetnik)
      
         Tožena stranka: Evropski parlament
      
         Predlogi
      
      Tožeča stranka Splošnemu sodišču predlaga, naj razglasi ničnost Sklepa Evropskega parlamenta (Generalni direktorat za finance – direktorat za finančne in socialne pravice poslancev), ki ji je bil vročen z dopisom Didierja KLETHIJA z dne 7. maja 2020 in s katerim je bilo določeno, da se lahko plača evropskega poslanca Oriola Junquerasa i Viesa v skladu s členom 10 Statuta poslancev Evropskega parlamenta izplača le za obdobje od 25. septembra 2019 do 2. januarja 2020, in toženi stranki naloži plačilo stroškov.
      
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: kršitev sodbe velikega senata Sodišča Evropske unije z dne 19. decembra 2019, izrečeno v postopku predhodnega odločanja C-502/19, Junqueras Vies, v delu, v katerem se z njo O. Junquerasu priznava status evropskega poslanca od 13. junija 2019, ker na podlagi navedene sodbe ni podana nezdružljivost iz člena 7.2 Akta o volitvah iz leta 1976.
               
            
                  2.
               
               
                  Drugi tožbeni razlog: v obravnavanem primeru je potrebna neformalistična razlaga člena 7.2 Akta o volitvah iz leta 1976, ker je bilo O. Junquerasu zaradi neaktivnosti Parlamenta pri zaščiti njegove imunitete materialno in fizično ter proti njegovi volji preprečeno, da se odpove mandatu poslanca Congreso de los Diputados (poslanski kongres, Španija) in nastopi polno izvrševanje svoje funkcije kot član Evropskega parlamenta.
               
            
                  3.
               
               
                  Tretji tožbeni razlog: v obravnavanem primeru je potrebna vsebinska, ne pa formalna razlaga člena 7.2 Akta o volitvah iz leta 1976, ker nezdružljivost vsebinsko ni obstajala, ker so bile O. Junquerasu ves čas prekinjene izvrševanje funkcije poslanca poslanskega kongresa ter vse pravice in plačila, ki so povezana s to funkcijo, poleg tega pa je bil na navedeni funkciji ohranjen proti svoji volji, ker mu je bilo fizično in materialno ter proti njegovi volji preprečeno, da se odpove navedeni funkciji, da bi nastopil polno izvrševanje svoje funkcije kot član Evropskega parlamenta.